Covid-19: Só lyk gevalle, sterftes in SA tansDr. Zweli Mkhize (Foto: Twitter) ŉ Totaal van 1 749 gevalle van Covid-19 en 13 sterftes is reeds in Suid-Afrika bevestig. Zweli Mkhize, die minister van gesondheid, het Dinsdagmiddag aangekondig dat nóg ’n sterfte weens die nuwe koronavirus (Covid-19) in Parklands in KwaZulu-Natal aangemeld is. Die aantal sterftes in die land staan tans op 13. Dié man het glo ook prostaatkanker gehad en het in ŉ hospitaal in Berea in Durban gesterf. Sewe van die sterftes is in KwaZulu-Natal aangemeld. Volgens Mkhize het die departement intussen sy kapasiteit verhoog om nou 5 000 toetse per dag te kan doen. Van die 55 000 toetse wat reeds gedoen is, is 47 000 in die private sektor gedoen. Die minister het ook bevestig dat die land nog nie met enige entstofproewe begin het nie. Mkhize was Dinsdagmiddag in Sandton waar die Motsepe-stigting van die sakeman Patrice Motsepe en sy vrou, dr. Precious Motsepe, beskermende toerusting aan die departement van gesondheid oorhandig het. Die toerusting sal onder mediese personeel in die verskeie provinsies versprei word. Altesaam 200 000 gesigsmaskers en bokse vol handskoene is aan Mkhize oorhandig. Stavros Nicolau van Business for South Africa was ook by die geleentheid teenwoordig en het gesê R69 miljoen se beskermende toerusting is aangekoop en kan binne die volgende twee tot drie weke verwag word. In totaal word daar beoog om 900 000 pare handskoene, 20 000 veiligheidsbrille en 6,5 miljoen maskers aan te skaf. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.